**1990.gada 4.maija Neatkarības deklarācija** nešaubīgi pielīdzināma mūsu valsts otrajai dzimšanas dienai. Toreiz par deklarāciju nobalsoja 138 LPSR AP deputāti.

Savulaik akadēmiķis Jānis Stradiņš bija pārliecināts, ka 4. maijs ir tas datums Latvijas vēsturē, ko varētu likt līdzās 18. novembrim. No Latvijas sabiedrības tas prasīja ne mazāku uzdrīkstēšanos.

Šogad Latvijas Ordeņa brālības valdes sēde apzināti tika plānota šajā svētku dienā, lai pēc pandēmijas lielās atšķirtības beidzot atkal satiktos, parunātos, kopīgi noliktu ziedus pie Brīvības pieminekļa.

Darba kārtībā – jaunu biedru uzņemšana, 2022. gada budžeta apstiprināšana, LOB salidojuma Salaspilī precizēšana, LOB biedres, rakstnieces Māras Svīres priekšlikuma apmeklēt Staburagu apspriešana un dažādi organizatoriski jautājumi.

Jau 2022. gada 15. janvārī LOB biedru sapulcē tika izskatīti Viļņa Strautiņa, Daces Bonātes, Adriana Kukuvasa, Margas Apsītes un Valda Zilvera iesniegumi par viņu uzņemšanu brālībā.

Vilnis STRAUTIŅŠ – Atzinības krusta kavalieris, unikālā Akmeņu muzeja „Vaidavas” īpašnieks un vadītājs. Viņa kolekcijā ir ap 4500 akmeņu, katrs ar savu stāstu, ir arī otra - *mazā kolekcija*, akmentiņi no 126 pasaules valstīm.

Dace BONĀTE – 2010.gada 3.maijā iecelta par Atzinības krusta virsnieci , Nacionālā teātra aktrise no 1983. gada.

Adrians KUKUVASS – 2021. gada 30.oktobrī apbalvots ar V šķiras Triju Zvaigžņu ordeni. Grupas „Menuets” līdervokālists, mūziķis, komponists, Mārupes mūzikas skola ģitārspēles un trompetes pasniedzējs, sarakstījis divas ģitārspēles apgūšanas mācību grāmatas.

Marga APSĪTE - 2008.gadā apbalvota ar IV šķiras Triju Zvaigžņu ordeni. Baletmeistare pilnveidojusi meistarību Valsts deju ansamblim „Daile”, Tautas deju ansambļiem „Liesma” un „Dzintariņš”, deju pedagoģe, Deju svētku Goda virsvadītāja.

Valdis ZILVERIS – Triju Zvaigžņu ordeņa kavalieris, 2008. gada 10. novembrī. Komponists. Studējis LVK Paula Dambja kompozīcijas klasē (1982-1987), absolvējis ar izcilību. Kopš 1995. gada ir Latvijas Nacionālā teātra muzikālās daļas vadītājs. Vada aktieru ansambli ”Greizais ratiņš”.

Šogad 4. maijā LOB biedra karte sirsnīgi tika pasniegta klātesošajam Adrianam Kukuvasam, ar to apliecinot, ka viņš kļuvis par īstenu LOB biedru.

Tālāk tika izskatītas LOB ieceres 2022. gadam: 27.augustā salidojums Salaspils novadā, jaunu biedru piesaiste, mājas lapas satura tālāka veidošana, biedru sumināšana jubilejās, valsts svētku atzīmēšana un projekta *Ziedot.lv* finašu atbalsts. Vienojāmies arī par braucienu uz Staburagu, paredzēts 20.jūnijā.

Pēc sēdes visi kopā devāmies apskatīt Latvijas Mākslas muzeja jaunākās izstādes. Īpašu uzmanību izpelnījās tekstilmākslinieces Dzintras Vilks personālizstāde ”Klusā daba ar gājputnu”. Kopš daiļrades pirmsākumiem daba ir bijusi viņas svarīgākā tēma. Iedvesmojoties no meža, pļavas, vēja, kukaiņiem, putniem, gadalaikiem un zāles stiebriem, autore rada gobelēnus un telpiskas kompozīcijas, par pamatu ņemot kādu motīvu vai formu un izstāstot to tekstilmākslas valodā. Lai gan daba Dzintras Vilks darbos vizuāli ir primāra, tajos vienmēr ietverta dziļāka nozīme, īpašs vēstījums, ko sevī nes jaunradītais. „Gandrīz katrs mans darbs ir bez sākuma un gala. Arī tas ir no dabas noskatīts – bezgalīgs, harmonisks ritma atkārtojums – kā gadalaiku mija,” stāsta Dzintra Vilks. Viņas darbi mums visiem tiešām ļoti patika. Ne tikai filozofiski, bet arī sirsnīgi.

Cauri saulainajai, svētkos sapostajai Rīgai devāmies uz Brīvības pieminekli, lai pateicībā noliktu ziedus par godu mūsu atgūtajai BRĪVĪBAI.

Iespaidu bija tik daudz, ka negribējās šķirties. Kopīgi vēl aizgājām uz kafejnīcu, lai vēlreiz pārrunātu šajā skaistajā dienā piedzīvoto.

Lia Guļevska